Onderwyseres vas na verhouding met leerderŉ Onderwyseres aan die Hoërskool Mafikeng in Noordwes is geskors en in hegtenis geneem nadat sy glo ŉ verhouding met ŉ 16-jarige leerder gehad het. Lesiba Moses Kgwele, woordvoerder van die skool se beheerliggaam, sê die 37-jarige getroude onderwyseres is daarvan aangekla dat sy ŉ onbehoorlike verhouding met ŉ leerder gehad het. Hy sê die onderwyseres moes voor ŉ dissiplinêre komitee verskyn maar het ŉ bedankingsbrief ingedien. Die beheerliggaam het egter haar bedankingsbrief geweier en sy is geskors. Kgwele sê die ma van die 16-jarige leerder het op 20 Oktober ŉ klag ingedien nadat sy onstellende inligting op haar seun se selfoon gevind het. Hy sê die materiaal wat op die seun se selfoon gevind is, was genoegsaam om die onderwyseres skuldig te bevind en te skors. Die onderwyseres en leerder was glo vir langer as ŉ jaar in ŉ verhouding. Lt. kol. Lesego Metsi, woordvoerder van die polisie, sê die onderwyseres is in hegtenis geneem en het Vrydag in die Mmabatho-landdroshof verskyn. Sy is op borgtog van R700 vrygelaat en die saak is tot 5 Maart uitgestel.